**De acord,**

**p.Ministrul Sănătății**

**SECRETAR DE STAT**

**Alexandru Florin Rogobete**

**REFERAT DE APROBARE**

Ministerul Sănătății implementează în prezent proiectul „Îmbunătățirea Calității și Performanței Serviciilor Spitalicești prin Evaluarea Costurilor și Standardizare (Acronim: CaPeSSCoSt)"Cod SMIS 129170, conform contractului de finanțare nr. 457 /20.12.2019, semnat cu Ministerul Dezvoltării Regionale, Administrației Publice și Fondurilor Europene, cu modificările și completările ulterioare.

Unul dintre obiectivele specifice ale acestui proiect este reprezentat de elaborarea unei metodologii unitare de măsurare a costurilor spitalicești din România care să poată fi utilizată atât în cadrul acestui proiect, cât și în viitor.

În cadrul proiectului, prin *Activitatea 6 Stabilirea metodei si a elementelor de calcul al costurilor la nivelul spitalelor pilot*, partenerul Institutul Național de Management al Serviciilor de Sănătate, în colaborare cu Autoritatea Națională de Management al calității în Sănătate și Casa Națională de Asigurări de Sănătate a elaborat Metodologia unitară de calculare a costurilor serviciilor spitalicești la nivel de caz/pacient în spitalizare continuă.

Acest demers a fost apreciat ca fiind necesar pentru a reduce riscul generat de variabilitatea practicii medicale de la nivelul spitalelor (ex.: pentru același tip de patologie/boală - spitalele și chiar medicii din același spital aleg investigații, proceduri si tratamente diferite, fără a avea o justificare medicală în acest sens), de unde și diferențele si disparitățile mari privind necesarul de resurse si de finanțare. Analiza si compararea protocoalelor a permis identificarea variantelor cele mai potrivite, adaptate si justificate medical privind resursele necesare/consumate (și de aici costurile), pentru fiecare tip de patologie - caz spitalizat.

Această metodologie este adaptată modului de organizare si funcționare a spitalelor românești și, pentru a fi aplicată în mod unitar la nivelul tuturor unităților sanitare cu paturi, se impune a fi aprobată prin ordin al ministrului sănătății.

Prezenta metodologie a fost testată și implementată cu succes la nivelul spitalelor pilot desemnate prin *OMS 1327/2021 privind aprobarea Listei spitalelor-pilot care vor colecta și raporta date de cost în cadrul proiectului "Îmbunătățirea calității și performanței serviciilor spitalicești prin evaluarea costurilor și standardizare (CaPeSSCoSt)", cod SIPOCA/cod MySMIS2014: 724/129170*, personalul desemnat din cadrul spitalelor pilot, beneficiind de instruire în vederea implementării metodologiei unitare de calcul al costurilor.

Stimate domnule ministru, pentru ca toate spitalele din România să utilizeze acest instrument de lucru care facilitează alocarea și utilizarea resurselor bugetare la nivelul spitalelor publice, astfel încât obiectivele naționale de sănătate și cele ale unităților sanitare să fie realizate în condiții de eficiență, vă adresăm rugămintea de a fi de acord cu prezentul proiect de ordin, proiect ce urmează a fi publicat pe site-ul instituției, la Rubrica Transparență decizională și, ulterior, în Monitorul Oficial al României.

**Cu deosebită considerație,**

**Șef Serviciu Director general,**

**Manager de proiect Laura Petcu**

**Diana-Monica ISĂILĂ**